מספר פנימי: 2162295

הכנסת העשרים וארבע

**יוזמים: חברי הכנסת** **יבגני סובה**  
 **יוליה מלינובסקי**  
 **אלכס קושניר**  
 **יוסף שיין**  
 **לימור מגן תלם**  
 **אלינה ברדץ' יאלוב**  
 **שרון רופא אופיר**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

פ/2390/24

הצעת חוק עבודת הנוער (תיקון – העסקה במנוחה השבועית), התשפ"ב–2021

|  |  |  |  |  |
| --- | --- | --- | --- | --- |
| תיקון סעיף 21 | 1. | בחוק עבודת הנוער, התשי"ג–1953[[1]](#footnote-2) (להלן – החוק העיקרי) בסעיף 21 – | | |
|  |  | 1. בסעיף קטן (א), במקום "נער" יבוא "ילד". | | |
|  |  | 1. אחרי סעיף קטן (א) יבוא: | | |
|  |  | "(א1) לא יועסק צעיר במנוחה השבועית, אלא אם במקום העבודה בו הוא מועסק הותרה העסקת עובדים במנוחה השבועית על פי חוק או על פי היתר כללי שניתן לפי סעיף 12 לחוק שעות עבודה ומנוחה, התשי"א–1951[[2]](#footnote-3)." | | |
|  |  | 1. אחרי סעיף קטן (ב) יבוא: | | |
|  |  | "(ג) הועסק צעיר במנוחה השבועית, יחולו התנאים המפורטים להלן – | | |
|  |  |  | (1) ישולם לצעיר גמול עבודה במנוחה השבועית, לפי סעיף 17 לחוק שעות עבודה ומנוחה, התשי"א–1951[[3]](#footnote-4); | |
|  |  |  | (2) על אף האמור בכל היתר כללי או מיוחד החל על המעסיק – | |
|  |  |  |  | (א) צעיר לא יועסק בערב הקודם ליום המנוחה השבועי; |
|  |  |  |  | (ב) צעיר לא יועסק מעל לשישה ימים רצופים ותינתן לו מנוחה בת 36 שעות רצופות מדי שבוע ימים; מנוחה זו תהיה על חשבון מנוחת הפיצוי הקבועה בהיתר החל על המעסיק; |
|  |  |  |  | (ג) אחת לארבעה שבועות לפחות, ישהה הצעיר במנוחה השבועית ביום המנוחה הרגיל שלו; |
|  |  |  | (3) המעסיק יחזיר את הצעיר לביתו בסיום העבודה בעצמו או באמצעות אחר מטעמו. | |
| תיקון סעיף 33ג | 2. | בסעיף 33ג לחוק העיקרי, אחרי סעיף קטן (ג) יבוא: | | |
|  |  | "(ד) מעסיק שהעסיק צעיר במנוחה השבועית ולא החזיר את הצעיר לביתו בסיום העבודה, בניגוד להוראות סעיף 21(ג)(3), דינו – קנס כאמור בסעיף קטן (א)". | | |

דברי הסבר

חוק עבודת הנוער, התשי"ג–1953, חוקק בתקופה בה הנוער בחלקו הגדול עבד לאורך כל ימות השבוע. מאז, דברים רבים השתנו וכיום הנוער, ברובו המוחלט, לומד במהלך השבוע כולו ונאסר עליו לעבוד ביום המנוחה השבועי, גם במקומות עבודה שהחוק מתיר לעבוד בהם במנוחה השבועית.

הצעת חוק זו נועדה לתקן עוול לעניין בני נוער המעוניינים לסייע בכלכלת הבית או לעבוד למען רווחתם האישית ולאפשר להם לפרוס את שבוע העבודה שלהם באופן התואם את צרכיהם ונוחיותם ושיאפשר להם להגדיל את הכנסתם. זאת, במקביל לשמירה על אורחות חייהם ועל התנאים הסוציאליים המגיעים להם הן כבני נוער והן כעובדים מן המניין.

יתרה מכך, הצעה זו תסייע רבות למשק, במיוחד לאור משבר הקורונה הפוקד אותו והמחסור החמור בעובדים בענפי התיירות והמסחר, בהם מותרת עבודה במנוחה השבועית לפי חוק.

בינואר 2013, החליט שר התמ"ת דאז, שלום שמחון, לאחר המלצתה של המועצה לענייני נוער עובד, לתקן את החוק ולאפשר עבודת נוער במנוחה השבועית לאורך השנה כולה. עם זאת, בטרם הוגשה הצעת חוק ממשלתית בעניין, פוזרה הכנסת והדבר לא יצא לפועל. בסיכום הפגישה שנערכה בין יו"ר המועצה לענייני נוער עובד לבין השר ב-27.1.2013 נכתב: "השר בירך על המלצות הוועדה לגבי מתן אפשרות להעסקת בני נוער ביום המנוחה השבועי. השר הנחה להרחיב את ההמלצות כדי לאפשר לבני נוער מעל גיל 16 תעסוקה בימי המנוחה במהלך כל השנה..."

הצעת חוק מטרתה לאפשר עבודת נוער במנוחה השבועית, במקומות המותרים על פי חוק או על פי היתר לפי סעיף 12 לחוק שעות עבודה ומנוחה, התשי"א–1951. עם זאת, מוצע לקבוע תנאים שיחולו על מעסיק בבואו להעסיק נוער במנוחה השבועית, לרבות תשלום מוגדל (בדומה לתשלום למבוגר לפי חוק שעות עבודה ומנוחה), איסור העסקה בערב הקודם ליום המנוחה השבועי על מנת לשמור על שלמות המשפחה וחשיבות ערב יום המנוחה. כמו כן, צעיר לא יועסק מעבר ל-6 ימים ברציפות ואחת לארבעה שבועות ישהה במנוחה ביום המנוחה הקבוע שלו. בנוסף, על המעסיק לדאוג להחזרת העובד לביתו בתום המשמרת ויוטל קנס למי שיפר הוראה זו.

--------------------------------

הוגשה ליו"ר הכנסת והסגנים

והונחה על שולחן הכנסת ביום

י"ט בחשוון התשפ"ב (25.10.2021)

1. ס"ח התשי"ג, עמ' 296. [↑](#footnote-ref-2)
2. ס"ח התשי"א, עמ' 204. [↑](#footnote-ref-3)
3. ס"ח התשי"א, עמ' 204. [↑](#footnote-ref-4)